JJ Peters vir psigiatriese waarneming gestuurJay Peters tydens ’n vorige verskyning in die Nelspruit-landdroshof. (Foto: Mariska Nanni / Maroela Media) Jay (JJ) Peters (26), die jong man wat vir die moord op sy ouma, Sannie Strydom Kilmister (68), in Mbombela teregstaan, sal psigiatriese waarneming in ŉ hospitaal ondergaan voordat sy verhoor kan begin. “Die staat sal vir die uitkoms van die psigiatriese waarneming wag om vas te stel of hy geskik is om verhoor te word. Dit volg nadat die verdediging ŉ aansoek vir dié [waarnemings]proses ingedien het,” het Monica Nyuswa, woordvoerder van die Nasionale Vervolgingsgesag, aan Maroela Media gesê. Die saak is tot 27 Maart uitgestel en Peters sal deurentyd steeds in aanhouding bly. Peters word daarvan beskuldig dat hy Kilmister in Februarie verlede jaar op ŉ kleinhoewe in Cromdale vermoor het. Hy het in Maart verlede jaar aangedui dat hy om borgtog wil aansoek doen, maar dit op die nippertjie laat vaar toe die hofverrigtinge begin het. Benewens moord word Peters ook van opsetlike saakbeskadiging en regsverydeling aangekla. Daar word beweer dat hy en sy ouma op die dag van haar dood ŉ hewige woordewisseling gehad het, waarna Kilmister aangerand en vermoor is. Peters het ten tyde van die voorval by sy ouma gewoon en is dieselfde dag op die toneel in hegtenis geneem.